1. על אילו ניסים שמעו אומות העולם? (אומות העולם שמעו על ניסי יציאת מצרים, על נס עמוד האש ועמוד הענן שהראו לכל העולם שה' משרה את שכינתו על בניו האהובים ומשגיח עליהם במיוחד. גם על נס המן שמעו האומות)
2. מי היה האדם המיוחד שהושפע במיוחד מיציאת מצרים וכל הניסים שבאו בעקבותיה? (יתרו כהן מדין)
3. **אתגר גדול:** מה יותר חשוב הניסים שקרו כשעם ישראל יצאו ממצרים או זה שזכינו לצאת ממצרים? (חז"ל מסבירים לנו שאמנם הניסים היו מיוחדים ומופלאים, אבל, יציאת מצרים עצמה היא הרבה יותר חשובה- ביציאת מצרים הפסקנו להיות עבדים משועבדים ויצאנו מעבדות לחירות ובזכותה נזכה להיות עם ה' ולקבל את התורה (מהר"ל))
4. את מי הביא יתרו ביחד איתו ממדין? (יתרו החזיר יחד איתו את ציפורה אשת משה ואת שני בניהם אחרי שנשלחו חזרה למדין ע"י משה)
5. למה משה רבנו שלח את ציפורה, גרשם ואליעזר חזרה למדין? (בהתחלה משה כמובן הביא איתו את אשתו ובניו אחרי שהסביר להם על החשיבות הגדולה ללכת ולהוציא את בני ישראל ממצרים. אבל, כאשר הגיעו להר האלוקים ופגשו את אהרן, התפלא מאוד אהרן על כך שמשה מביא את משפחתו. משה רבנו ברוב ענוותנותו קיבל את דבריו ולכן ברוב חמלתו על ציפורה שמא המצרים ישעבדו אותה הוא שלח אותה עם בניהם חזרה למדין. כעת סוף סוף היא מוחזרת אל בעלה ביחד עם שני בניה- גרשם ואליעזר (רש"י))
6. מה מזכיר השם גרשם למשה רבנו? (על כך שהוא נאלץ לגור בארץ רחוקה מאחיו היקרים)
7. איזו עזרה מיוחדת מזכיר השם אליעזר למשה רבנו? (על כך שזכה **בחסדי ה'** להינצל מחרב פרעה שרצה להורגו לאחר שהרג את אותו מצרי רשע וכאשר שמע כי מתו כל אותם המבקשים את נפשו קרא לבנו בשם שיזכיר לו תמיד על חסדי ה' ושמירתו- אליעזר (רלב"ג, ספורנו))
8. לאיפה הגיע יתרו ואיתו ציפורה, גרשם ואליעזר? (יתרו ובני משה וציפורה מגיעים אל משה, למדבר בו הוא חונה, להר האלוקים)
9. "וַיָּבֹ֞א יִתְר֨וֹ חֹתֵ֥ן מֹשֶׁ֛ה וּבָנָ֥יו וְאִשְׁתּ֖וֹ אֶל-מֹשֶׁ֑ה אֶ֨ל-הַמִּדְבָּ֔ר אֲשֶׁר-ה֛וּא חֹנֶ֥ה שָׁ֖ם הַ֥ר הָֽאֱלֹקִֽים"**- אתגר:** למה התורה מדגישה שיתרו בא למדבר שבו נמצא הר האלוקים, הרי אנו כבר יודעים את זה? (חז"ל אומרים שהתורה כותבת לנו במיוחד שיתרו בא למדבר כדי שנבין כמה גדול ומיוחד יתרו. הוא ישב בביתו, במקום נוח ונעים כשלא חסר לו דבר- ובכל זאת, הוא בחר לבוא למחנה ישראל (רש"י) ואפילו שהיה זקן ולא היה זה קל בכלל עבורו (אברבנאל). כמו שאמרנו, יתרו בא כדי לפגוש את משה אך גם כדי לשמוע דברי תורה ולהכיר את עם ישראל- שהרי יתרו רצה ללמוד ולהבין יותר את מעשי ה' ולהכיר את העם בו בחר ה' ביציאת מצרים (ע"פ התנחומא). יתרו אהב מאוד את עם ישראל ולכן שאל ורצה לשמוע את כל הפרטים על כל יציאת מצרים והניסים שעשה ה' במהלכה (אור החיים הק'))
10. מי יצא ממחנה ישראל לקראת יתרו? (משה רבנו יוצא לקראת חותנו, אליו מצטרפים מיד, אהרן, נדב ואביהוא שראו את משה רבנו יוצא לקראת חותנו- וממילא, ברגע ששמו לב כולם שכל גדולי הדור יוצאים מהמחנה ומתקדמים לכיוון יתרו יצאו כל העם לקראת יתרו- דבר זה הביא ליתרו כבוד עצום המון עמך בית ישראל יוצאים לקראתו! (רש"י))
11. **אתגר:** למה היה כל כך חשוב למשה רבנו לצאת לקראת חותנו? (כשמשה רבנו, שהוא עכשיו מלך ישראל, שומע על כך שחותנו (-אבי אשתו) מגיע. מיד התכונן משה רבנו לקראת המפגש והזדרז לצאת לקראת חותנו היקר כדי לכבדו ולתת לו את הכבוד הראוי לו, הרי הוא אבי אשתו! (רלב"ג, ר' יוסף בכור שור) בנוסף, משה רבנו זוכר היטב כמה דאג לו ועזר לו יתרו כשהתארח אצלו במדין, עכשיו סוף סוף, יש לו הזדמנות להכיר לו טובה ממש על כל הטובה שעשה עימו (ספורנו). וישנה סיבה נוספת לכך שמשה החליט לצאת לקראת חותנו למרות שהוא המנהיג של עם ישראל- מפני שמאוד העריך וכיבד את חכמתו הגדולה של יתרו ואת זה שיתרו החליט לוותר על הרבה מאוד דברים והעדיף לבוא לשמוע וללמוד דברי תורה (ראב"ע). אם כן, מ-4 סיבות יצא משה רבנו לקראת חותנו: א) מפני שהיה חותנו. ב) הכרת הטוב. ג) בגלל חוכמתו של יתרו. ד) בגלל רצונו העז ללמוד דברי תורה)
12. "וַיִּ֣חַדְּ יִתְר֔וֹ עַ֚ל כָּל-הַטּוֹבָ֔ה אֲשֶׁר-עָשָׂ֥ה ה' לְיִשְׂרָאֵ֑ל אֲשֶׁ֥ר הִצִּיל֖וֹ מִיַּ֥ד מִצְרָֽיִם"- איך הגיב יתרו כששמע על כל הניסים והנפלאות שעשה ה' לישראל עמו? (יתרו, מלא באהבה לעם ישראל (אברבנאל) ולכן, אחרי שהוא מקשיב לכל דברי משה רבנו ליבו מתמלא שמחה גדולה על כל הטוב שעשה ה' לעם ישראל בכל הניסים הגדולים האלו ועל כך שהציל אותם מידי המצרים (רש"י). ברוב שמחתו יתרו מודה לה' ומברכו על שהציל את עם ישראל מידי מצרים ומידי פרעה, ובכלל שהצילם מתחת השעבוד המצרי (רש"י))
13. מה מיוחד באיך שה' עושה דין לרשעים שגרם ליתרו להבין יותר טוב שה' הוא גדול מכל האלוקים? (מכיוון שלאחר ששמע יתרו ממשה רבנו את הניסים והנפלאות, ושמע על כך שה' הוציאם ממצרים וכל זאת בדרך של מידה כנגד מידה- שבדבר שבו רצו לפגוע בעם ישראל, בו נענשו המצרים, דבר זה הביא את יתרו להבין עוד יותר שה' הוא אלוקי האלוקים (רש"י))
14. מה עשה משה רבנו בזמן הסעודה שעשה יתרו עם אהרן וכל זקני ישראל? (כדרכם של צדיקים משה רבנו הקפיד לוודא שכולם יקבלו אוכל ושלא יחסר להם דבר (רש"י, ע"פ רשב"ם וראב"ע))
15. לשם מה ישב משה מבוקר ועד ערב ברציפות? (משה רבנו התיישב בכסא המשפט והחל לשפוט את העם. זמן רב ישב משה לפני העם- מהבוקר ועד הערב. משה רבנו ידע היטב שאין באפשרותו להצליח לעמוד בכמות האנשים שצריך לשפוט, אך בכל זאת, מסר את הנפש כדי לזכות להרעיף על עם ישראל טובה וברכה מאת ה' בכך שישפוט בניהם דין צדק ויושר)
16. למה אמר יתרו למשה שלדעתו זה לא טוב שהוא ישפוט לבדו את העם? (מכיוון שזה עלול לפגוע בו ובבריאותו ושהעם גם כן לא יצליח לעמוד בזה)
17. מהם דרגות השופטים שיתרו מציע שיהיו אחראים לדינים הקלים שצריך לשפוט (שרי אלפים, שרי מאות, חמישים ועשרות)
18. וְאַתָּ֣ה תֶֽחֱזֶ֣ה מִכָּל-הָ֠עָ֠ם אַנְשֵׁי-חַ֜יִל יִרְאֵ֧י אֱלֹקִ֛ים אַנְשֵׁ֥י אֱמֶ֖ת שׂ֣נְאֵי בָ֑צַע- מה היו המידות שצריכות להיות באדם שנבחר להיות שופט על עם ישראל? (אנשי חיל = עשירים שאינם צריכים להחניף לאף אחד (רש"י), גיבורים שאינם פוחדים מאף אחד (ראב"ע, רשב"ם), בעלי יכולת הנהגה (רמב"ן). יראי אלוקים = שאינם פוחדים מאף אדם מלבד מאת ה' (ראב"ע). אנשי אמת = שיודעים להבחין מה אמת ומה שקר ולדון דין אמת לאמיתו (כלי יקר). שונאי בצע = שונאים לקבל כסף וממון (רמב"ן לפי המכילתא))
19. האם למשה רבנו יביאו את הדינים הקשים או הקלים? (הקשים)
20. **אתגר:** למה משה רבנו בוחר אחר כך רק 'אנשי חיל' ולא אנשים עם כל המידות שאמר יתרו? (יתרו שלא היה מכיר את העם, היה צריך להסביר איזה מידות מאפיינות ומראות על אנשים שהם המובחרים ביותר בעם. אך משה רבנו מכיר היטב את עם ישראל ולכן הוא לא מפרט מה בדיוק נחשב מידות מובחרות, ובעצם כשהוא לוקח 'אנשי חיל מכל ישראל' הכוונה שהוא לוקח את האנשים הכי מובחרים ומעולים שבכל העם בכל המידות כולן (רמב"ן))
21. מה היה מספר האנשים מעם ישראל שהיו שופטים? (שרי אלפים- 600, שרי מאות- 6,000, שרי חמישים- 12,000, שרי עשרות- 60,000, וביחד- 78,000!!! (מכילתא) אשרי העם שככה לו! כמה צדיקים וקדושים יש בעם ישראל!)
22. למה יתרו החליט לחזור אל ארצו? (יתרו כל כך אוהב את עם ישראל ואת התורה ודווקא בגלל זה הוא רוצה לחזור לארצו, כדי להפיץ עוד את אור דבר ה' ולגייר את בני משפחתו (רש"י))
23. באיזה תאריך הגיעו בני ישראל למדבר סיני, לפני הר האלוקים? (א' סיוון)
24. **אתגר גדול**- וַיִּסְע֣וּ מֵֽרְפִידִ֗ים וַיָּבֹ֨אוּ֙ מִדְבַּ֣ר סִינַ֔י וַיַּֽחֲנ֖וּ בַּמִּדְבָּ֑ר וַיִּֽחַן-שָׁ֥ם יִשְׂרָאֵ֖ל נֶ֥גֶד הָהָֽר- במה היו עסוקים בני ישראל מהרגע שיצאו מרפידים? (בני ישראל יצאו מרפידים, הם כבר ידעו- כשיגיעו לדבר סיני יזכו לעבוד את ה' ולקבל את התורה. על כן, בני ישראל כולם, התעוררו עוד יותר בעת שיצאו מרפידים לחזור בתשובה ולתקן את המעשים. כך הלכו וציפו מתי יזכו להגיע למקום המיוחל- מדבר סיני ולקבל את התורה! (רש"י, ספורנו))
25. עיין בפסוק שבשאלה הקודמת- למה פתאום כתוב 'ויחן' ולא 'ויחנו'? (בגלל שכעת, בלב כולם הלב מלא ציפיה והתרגשות לקראת המעמד (רמב"ן). עם ישראל חונה אל מול ההר, כל המידות הרעות הסתלקו- אין קנאה, שנאה, תחרות. אין כעס אלא רק אהבה, דאגה וחמלה זה לזה- כולם מרגישים כמשפחה אחת גדולה ומלאים אהבה כאילו כולם הם ממש אחים אמיתיים! (רש"י))
26. למה יזכו עם ישראל אם יקפידו לשמור על ברית קיום ושמירת התורה? (אומר ה'- אם תשמעו לי ותשמרו את התורה שנקראת 'בריתי' אז תהיו לי לעם מיוחד, יקר וחביב מכל העמים האחרים. שהם ייחשבו ככלום לפני ואילו אתם תהיו כמו אוצר גנוז ומיוחד שלי (רש"י, אונקלוס). שאתם יקרים לי יותר מכל העולם שבראתי (מכילתא דר' שמעון))
27. וְאַתֶּ֧ם תִּֽהְיוּ-לִ֛י מַמְלֶ֥כֶת כֹּֽהֲנִ֖ים וְג֣וֹי קָד֑וֹשׁ- מה הכוונה שכולם כהנים? הרי לא כל עם ישראל כהנים?? (הכוונה היא שה' אומר לנו- אתם תהיו לי ממלכה של אנשים חשובים ומכובדים (רש"י). במה? בכך שתהיו משרתי העובדים אותי בקיום התורה והמצוות (רמב"ן), ואת הקריאה בשמי תקראו לפני כל העולם כולו ותפיצו את אורי בעולם (ספורנו))
28. למה משה רבנו קרא לזקני ישראל והסביר להם ראשונים איך להתכונן לקראת מתן תורה? (משה רבנו יורד מן ההר וחוזר למחנה. ראשית, קורא משה רבנו לכל הזקנים ומושיב אותם לפניו. משה רבנו כיודע עד כמה חשיבות יש לקבלת התורה ולכן הוא רוצה שהזקנים יהיו ראשונים לשמוע את דבר ה'- בכך, היה בטוח משה רבנו שהזקנים שישמעו את הדברים ראשונים ויקבלו אותם ברצון ובשמחה ישפיעו על כל העם שימשכו אחריהם ויקבלו את דברי ה' גם כן ברצון ובשמחה (אור החיים הק'). משה רבנו אומר לזקנים את כל מה שאמר לו ה' במדוייק- מילה במילה (בעל הליקוטים על חומש רב פנינים))
29. "וַיַּֽעֲנ֨וּ כָל-הָעָ֤ם יַחְדָּו֙ וַיֹּ֣אמְר֔וּ כֹּ֛ל אֲשֶׁר-דִּבֶּ֥ר ה' נַֽעֲשֶׂ֑ה..." -מה הייתה המילה שאמרו בני ישראל כששמעו את דברי ה' שהם יהיו ממלכת כהנים וגוי קדוש? (העם עומד מאחורי הזקנים והיו מלאים שמחה עצומה על דברי ה'- שהם זוכים להיות סגולה מכל העמים וממלכת כהנים וגוי קדוש! העם זוכר היטב את כל הניסים הגדולים והמיוחדים שעשה ועושה להם ה' מאז שיצאו ממצרים, החל מניסי היציאה ובהמשך בקריעת ים סוף, עמוד האש והענן, המן, מים מהסלע- עם ישראל כולו מרגיש בצורה מאוד חזקה כמה הקב"ה אוהב אותם אהבה עצומה! את כל העולם הפך בשבילם! כולם הרגישו בצורה חזקה כי הם פשוט רוצים להכיר טובה על כל חסדי ה' איתם ולכן, עוד לפני שהספיקו הזקנים לענות דבר (אור החיים הק') כבר קראו כולם בבת אחת (אור החיים הק'), גדולים וקטנים, בקול גדול - "נעשה!" (רמב"ן))
30. מה ביקשו בני ישראל ממשה רבנו כשאמר להם שהם ישמעו את ה' מדבר עימו? (רצוננו לשמוע את ה' בעצמנו! מה עדיף לשמוע מפי השליח או מפי המלך בעצמו?!)
31. **אתגר:** "וַיֹּ֨אמֶר ה' אֶל-מֹשֶׁה֙ לֵ֣ךְ אֶל-הָעָ֔ם וְקִדַּשְׁתָּ֥ם הַיּ֖וֹם וּמָחָ֑ר וְכִבְּס֖וּ שִׂמְלֹתָֽם"- מה צריכים בני ישראל לעשות בתאריכים ד', ה', ו' סיוון- הימים שבהם מתכוננים לקראת מתן תורה? (אומר ה' אל משה, אם זה כך שרצונם לשמוע בעצמם את מלכם אז חזור אל העם ותאמר להם כיצד עליהם להתכונן. ראשית, עליהם להתקדש היום ומחר- כלומר, ב-ד' וב-ה' סיוון ולכבס את בגדיהם. וכיצד יתקדשו? קודם כל, ברור שצריך עבודה פנימית-בלב של היטהרות. כלומר, עליהם לטהר את ליבם, לחזור בתשובה, ללמוד ולעיין בנפלאות ה' ולשמוע דברי מוסר מפי החכמים. בנוסף, גם כלפי חוץ יש להם להתקדש ולהתכונן- ברחיצה, בכיבוס בגדיהם, בהיזהרות שלא להיטמא, ובמיעוט מלאכה (ע"פ רש"י, ראב"ע, רמב"ן, אלשיך, אברבנאל))
32. מה מצווה ה' את משה לעשות מסביב להר סיני? (לפני שמשה רבנו חוזר אל העם מצוהו ה' - את העם תזהיר היטב מראש שעליהם לשים לב שההר יהיה בקדושה עצומה ולכן אין להתקרב אליו כלל! תעשה סימון מסביב להר ותצוה את העם שישמרו שלא לעלות בהר ואפילו שלא לגעת בקצהו)
33. מה יהיה העונש למי שמרוב רצון להתקרב אל ה' יחטא ויעבור את הגבול מסביב להר סיני? (מי שיגע אפילו בקצהו מות יומת! ואם יכנס מישהו מעבר לתחום, אסור להכנס אחריו אלא יש להענישו מרחוק ובחומרה על כניסה למקום כל כך קדוש, ולסוקלו באבנים או בחיצים (רשב"ם). וזה בן באיש ובן בבהמה)
34. מה יהיה הסימן שילמד את העם שמותר לעלות להר סיני? (רק כאשר ישמע קול השופר שילמד על הסתלקות השכינה יהיה אפשר לעלות בהר (רש"י))
35. מה הייתה התחושה במחנה ישראל אחרי שמשה רבנו לימד את העם איך להתכונן לקראת מעמד קבלת התורה? (משה רבנו נעמד אל מול כל העם ובחרדת קודש עצומה מסביר לעם כיצד עליהם להתכונן לקראת המעמד הגדול והנורא שבו ה' יתגלה עליהם. משה מסביר להם כמה חשוב מאוד להכין את נפשם בגבורה- לטהר את הנפש מכל מידות רעות, בחזרה בתשובה ובנקיון הלב באהבה ובדבקות אל ה'. משה ממשיך ומסביר לעם שחשוב לשמור על טהרת הגוף ולהתרחק מכל טומאה, לנקות את הגוף והבגדים ולהרבות באהבה ואחוה בין אדם לחבירו ובין אישה לרעותה (נצי"ב). העם מקשיב היטב לדברי משה והושפעו בצורה חזקה מאוד מהרוממות והגדלות שמוקרנים על ידי משה רבנו. מיד חוזרים כולם, איש איש לאוהלו- ותכונה רבה מורגשת במחנה. כולם עוסקים בניקוי וכיבוס הבגדים, נזהרים מטומאה ומכל סוג של מידה רעה. בתי המדרש התמלאו עד אפס מקום כשכולם עסוקים לא הרף בלימוד נפלאות ה' ובשמיעת דברי מוסר וקדושה על ידי תלמידי החכמים. רבים עסקו בחשבון נפש ובמחשבה כיצד יהיו טובים וישרים יותר וכיצד יחזרו בתשובה שלימה מכל חטא ועוון. כולם רק רוצים לזכות להיות טהורים ונקיים לקראת המעמד הנשגב של מתן תורה)
36. מה קרה על הר סיני ביום השלישי להכנות לקראת מתן תורה? (ביום השלישי, ו' סיוון, מוקדם בבוקר, עשה ה' רעמים וברקים על ההר (דבר שבכלל לא רגיל ולא מתאים לימי הקיץ של ימי סיון), ענן כבד ירד על ההר וקול שופר חזק מאוד נשמע (מבלי שיש אדם שתקע). העם שנמצא בהרגשות עצומה מתמלא חרדה ויראה כולם מרגישים כיצד העוצמה הכבירה הזו משפיעה עליהם להיות פחות קשורים לדברים פשוטים של חומריות (אוכל, שתיה, דברים טעימים, דברים כיפיים וכדו') (נצי"ב))
37. מה עשה משה רבנו עִם עַם ישראל כשהתחילו הקולות והברקים וקול השופר? (משה רבנו הוציא את העם מהמחנה לקראת ה'. שמחה גדולה שמח ה' כאשר ראה ה' שהעם בא לקראתו. ה' כל כך אוהב את עמו ורוצה לתת להם את התורה ולדבר עימם. יותר ממה שאנחנו רוצים להידבק בו יתברך רוצה ה' לגרום לנו להידבק בו ולהתקרב אליו (ע"פ רש"י, אור החיים הק', האלשיך))
38. איפה עמדו בני ישראל במתן תורה- על ההר, בתחתית ההר או במחנה? (משה הוציא את העם לקראת ה' והעם התיצב בתחתית ההר- כלומר במורדות ההר (רש"י))
39. **אתגר:** מה שמעו בני ישראל לפני שהתחיל מתן תורה שהראה להם כמה גדול משה רבנו מנהיגם? (קול השופר הנשמע בהר הולך ומתחזק ועם ישראל העומדים נרגשים ורועדים בתחתית ההר שומעים כיצד משה מדבר עם ה' וכי ה' עונה לו בקול. ומה אמר לו ה'? זו הנבואה שתאמר בהמשך הפסוקים 'לך רד ועלית אתה ואהרן עימך'. אשרינו שזכינו שמשה רבנו הוא נביאנו! אין עוד נביא כזה שזוכה לשמוע את דבר ה' ושכל העם שומע ביחד איתו את הנבואה הנאמרת לו!! (רמב"ן))
40. "וַיֹּ֤אמֶר ה' אֶל-מֹשֶׁ֔ה רֵ֖ד הָעֵ֣ד בָּעָ֑ם פֶּן-יֶֽהֶרְס֤וּ אֶל-ה' לִרְא֔וֹת וְנָפַ֥ל מִמֶּ֖נּוּ רָֽב"- מה ציוה ה' את משה לרדת ולומר בפעם השניה לבני ישראל? (ה' כל כך אוהב אותנו ודואג לנו ולכן מצווה את משה לרדת אל העם ולהזהיר אותם- שמא יהרסו את המצב הנפלא שלהם ויתקרבו כדי לראות ובכך עלולים למות רבים מהעם. חז"ל דורשים על הפסוק שכתוב בלשון יחיד- שבעיני ה' ממש ממש חשוב להישמר ולדאוג שלא יהיה אפילו אחד שיפגע כי כל אחד בעיני ה' הרי הוא כעולם ומלואו ונחשב כמו רבים! (רש"י))
41. מהו הדיבר הראשון שציוה ה' בפסוק "אָֽנֹכִ֖י ה' אֱלֹקֶ֑יךָ אֲשֶׁ֧ר הֽוֹצֵאתִ֛יךָ מֵאֶ֥רֶץ מִצְרַ֖יִם מִבֵּ֥ית עֲבָדִֽים"? (הדיבר הראשון: אמונה בה'. העם העומד למרגלות הר סיני זוכה לשמוע את קול ה' המדבר עימם פנים אל פנים ואומר להם באהבתו הגדולה אליהם - 'אנוכי ה' שהוצאתי אתכם מארץ מצרים' ובני ישראל ששומעים את קול ה' ומרגישים את אהבתו אליהם עונים בחזרה בשמחה גדולה 'הן'. כלומר, אנו מקבלים עלינו להיות עבדי ה' ולקיים את כל דברי התורה! (רש"י) זו מצוות קבלת עול מלכות שמים. קודם לכל המצוות כולן אנו מקבלים עלינו את עול מלכותו עלינו (רמב"ן))
42. מה היה הדיבר השני? (האיסור לעבוד עבודה זרה)
43. **אתגר:** איך למדנו כמה גדול השכר למי שעושה את מצוות ה'? (כמה גדול השכר למי שכל כך התאמץ וגדל בעבודת ה' עד שזוכה לעבוד מרוב אהבה לה'! נשים לב כמה עצום וגדול השכר מול העונש- שהרי מי שהולך בדרך מקולקלת נענש עד ל-4 דורות ואילו מי שעבוד את ה' מאהבה זוכה לשכר עד 2,000 דורות!!! (רש"י))
44. את מה ציוה ה' להזהר מאוד מאוד מלומר סתם כך(-לשוא)? (הדיבר השלישי: לא תזכיר את שם ה' אלוקיך סתם שזהו דבר חמור ביותר וה' לא סולח על כך ולא מוחל למי שמזכיר את שם ה' סתם לשווא ואינו ירא מפניו (רמב"ן). חז"ל אומרים שזהו איסור חמור ביותר עד כדי כך שכל העולם כולו הזדעזע כשאמר הקב"ה את הדברים על הר סיני (מס' שבועות ל"ט ע"א))
45. איך אפשר לזכור את השבת במהלך השבוע? (אם במהלך השבוע הגיע לידך חפץ טוב ומיוחד אז יש לשמור אותו במיוחד לכבוד השבת (רש"י) או שכאשר אתה סופר את ימי השבוע אז תזכיר את השבת)
46. איך זוכרים את השבת בשבת עצמה? (בכך שתברך אותה בכניסתה על ידי קידוש על היין בכניסת השבת. בכך נזכור תמיד שה' הוא בורא העולם שהרי הוא ברא את העולם וקבע שביום השביעי יש לשבות ולנוח (רמב"ן))
47. מהו הדיבר בו אמר ה' שהוא כל כך חשוב עד כדי כך שמי שמקפיד עליו זוכה לאריכות ימים? (הדיבר החמישי: בסוף 5 הדיברות הראשונות קבע ה' מצווה ברורה ופשוטה אבל לא תמיד היא כל כך קלה- מצוות כיבוד הורים. ברור שאנחנו רוצים לכבד את ההורים שכל כך מתאמצים ומשתדלים למעננו. אבל לפעמים זה לא כל כך קל וצריך הרבה להתאמץ בשביל לקיים את המצווה ולכן נותנת לנו התורה שכר גדול מאוד עבורה- אריכות ימים בארץ ישראל שנתן לנו ה'!)
48. אילו 2 דיברות הן כל כך חמורות עד כדי כך שחייבים למסור עליהן את הנפש? (לא תרצח ולא תנאף)
49. מה הכוונה 'לא תגנוב'- לא לגנוב כסף או משהו אחר? (שאסור לגנוב יהודי ולהחזיק אותו בידי)
50. האם מותר להעיד בבית דין עדות שקר? (לא! זה הדיבר התשיעי)
51. האם מי שחומד-כלומר מאוד רוצה את הבית של חברו עובד על הדביר העשירי? (לא, זה רק אם הוא חומד וגם לוקח)
52. מה עשו בני ישראל אחרי שראו את הקולות, הברקים, קול השופר והאש? (עם ישראל עוד עומדים בתחתית ההר ולפניהם ההר שבראשו בוערת האש הגדולה- עם ישראל רואים את הקולות ואת הלפידים, כלומר האש הגדולה, את קול השופר שהולך ומתחזק ואת העשן הרב שעולה מן ההר כמו מן הכבשן (רש"י). עם ישראל התמלאו יראה גדולה והתרחקו עוד יותר מגבול ההר שבו היו נמצאים ונעמדו מרחוק)
53. מה ביקשו העם ממשה בגלל שפחדו? (העם התמלא ביראה כל כך גדולה ופשוט פחדו שה' ימשיך לדבר עימהם ולכן ביקשו ממשה שהוא ידבר עימם והם יקבלו ממנו את הדברים שמא ימותו אם ישמעו עוד את דברי ה')
54. משה רבנו מרגיע ומפייס את העם ואומר להם- "כִּ֗י לְבַֽעֲבוּר֙ נַסּ֣וֹת אֶתְכֶ֔ם בָּ֖א הָֽאֱלֹקִ֑ים וּבַֽעֲב֗וּר תִּהְיֶ֧ה יִרְאָת֛וֹ עַל-פְּנֵיכֶ֖ם לְבִלְתִּ֥י תֶֽחֱטָֽאוּ"- מה הכוונה בפסוק במילה "לנסות"? (להגדיל. כך אמר להם משה- בני ישראל! אל תפחדו, ה' מדבר עימכם ישירות כדי להרים אתכם על נס- למקום גבוה. שכל העמים כולם יראו וישמעו כיצד דיבר עימכם ה' וכך יעריכו ויבינו את גדולתכם)
55. במה תעזור לבני ישראל היראת שמים הגדולה לה זכו בזכות מעמד הר סיני? (המחזה הגדול והנורא- של הקולות, הברקים, האש הגדולה וקול השופר שהולך ומתחזק גרם לעם שיהיה קבוע בצורה חזקה מאוד בליבם שאין עוד מלבד ה' בשמים ובארץ וכך יזהרו וישמרו מכל דבר חטא (רש"י))
56. **אתגר:** ממה צריכים בני ישראל להיזהר מאוד דווקא בגלל שזכו להתגדל ולהגיע למדרגה רוחנית גבוהה? (מעבודה זרה)
57. מה הכוונה 'אבני גזית'? (אבנים מסותתות)
58. מה הבעיה לבנות את המזבח מאבנים מסותתות? (מכיוון שבשביל סיתות אבני המזבח היה צורך להשתמש בחרב ברזל ובכך האבנים מתחללות מלהיות ראויות לבניין בית המקדש. שהרי החרב מהברזל משמשת להריסת העולם והחרבתו ואילו בית המקדש והמזבח שעליו מקריבים בני ישראל קרבנות המטרה שלהם שעם ישראל יעבדו את ה' ויחזרו בתשובה ובכך יכפרו על דברים לא טובים וככה ה' ישרה את שכינתו עליהם ובעולם ולכן לא ראוי שיבוא עליהם דבר שהורס ומשחית את העולם (רש"י, רמב"ן))
59. למה אין לעשות למזבח מדרגות אלא דווקא כבש? (משום שבמדרגות עלולים להיחשף חלקים שבדר"כ מכוסים ואילו יעלו רק בכבש פחות יחשפו חלקים מֵהָרַגְלַיִם. וזה כדי לשמור על כבודו של המזבח (רש"י))